Torsdag sagde politikerne i Vesthimmerlands Kommune ja til, at der kan etableres et asylcenter i Ranum, men ifølge borgmester Knud Kristensen (V) havde de ikke noget valg: - Jeg har aldrig oplevet noget lignende i min periode som borgmester, siger Knud Kristensen. Udlændingestyrelsen præsenterede først i slutningen af august Vesthimmerlands Kommune for planerne om at etablere et asylcenter i Ranum. Knud Kristensen mener, at kommunen er blevet påduttet opgaven, og den har derfor sikret sig at komme til at stå for driften af asylcentret. - Udlændingestyrelsens har meddelt os, at der ikke er nogen plan b. Man har besluttet sig for, at asylcentret etableres i Ranum fra 1.oktober, fortæller Knud Kristensen, Vesthimmerlands kommune. Udlændingestyrelsen har udset boligerne i Ludvig Müllers Have i Ranum som et kommende asylcenter for op til 200 asylansøgere. Det bliver Vesthimmerlands Kommune, der skal stå for den daglige drift af asylcenteret mens omkostningerne bliver dækket af Udlændingestyrelsen. Det er uvist, hvor mange arbejdspladser asylcenteret vil tilføre Ranum.

Opsummering:
Borgmester Knud Kristensen føler, at kommunen er blevet påduttet at sige ja til et asylcenter i Ranum.